Vitne til mord

Vitne til mord (originaltittel: Witness) er en amerikansk kriminalthriller fra 1985 regissert av  Peter Weir. Filmen handler om en politietterforsker fra storbyen som forsøker å beskytte en liten gutt i et amishsamfunn som nylig har vært vitne til et drap mens han var i byen. Når etter etterforskeren selv blir forsøkt myrdet velger han å gå undercover og bo sammen med amishene på landet. Hovedrollen spilles av Harrison Ford, mens sentrale biroller spilles av Kelly McGillis, Lukas Haas, Jan Rubeš, Danny Glover, Josef Sommer, Alexander Godunov og Patti LuPone.

Vitne til mord ble godt mottatt av filmanmelderne og ble en publikumssuksess i USA.

Den vant to Oscar, blant annet for beste manus.

Handling
Den åtte år gamle amishgutten Samuel er på reise sammen med sin mor Rachel. Hun er nylig blitt enke og skal besøke sin søster i storbyen Philadelphia. På et offentlige toalett på jernbanestasjonen blir gutten vitne til mordet på en politimann. Etterforskeren John Book blir satt på saken og til sitt store sjokk oppdager han at gutten peker ut en kollega av ham som morderen. Denne oppdagelsen leder Book inn i et livsfarlig spill og når han blir alvorlig skadet innser han at hans eneste redning er å gå i dekning hos amishfolket. Men det blir ikke enkelt siden de er pasifister og meget religiøse. I tillegg mangler de moderne hjelpemidler slik som strøm og telefon. Livsstilen deres ligger langt fra Books harde hverdag, men ikke fjernere enn at det oppstår en erotisk spenning mellom ham og den unge enken Rachel. Imens leter de korrupte politifolkene ved avdelingen som besatt etter Book og etterhvert klarer de å lokaliseres hvor han er gått i dekning. Det hele utvikler seg til et åpent oppgjør mellom Book og politisjefen.

Om filmen
 Popularitet og økonomi 
Vitne til mord ble en publikumssuksess i USA hvor den innbrakte $68,7 millioner og ble den niende mest innbringende filmen i 1985.

Produksjonskostnadene var på $12 millioner.

 Anmelderne 
Den ble meget godt mottatt av anmelderne, noe som gjenspeiles i at den har fått 92 % på Rotten Tomatoes. Den amerikanske filmkritikeren Roger Ebert gav den toppscore, mens Leonard Maltin har gitt den 3 av 4 stjerner.

Også de norske anmelderne gav den god omtale. Både VG, Aftenposten og Arbeiderbladet gav den terningkast fem, mens Dagbladet gav fire. Anmelderen på DVD-nettstedet CINERAMA gav den terningkast fem i 2001.

 Priser 
Den vant to Oscar (beste klipp og manus), en BAFTA (beste musikk), Edgar Allan Poe Awards (beste film) og manusprisen til Writers Guild of America.

 Annet 
Viggo Mortensen har sin filmdebut i denne.

I rollene
Harrison Ford – John Book
Kelly McGillis – Rachel
Lukas Haas – Samuel (Rachels sønn)
Jan Rubes – Eli Lapp (Rachels far)
Josef Sommer – Politisjef Schaeffer
Alexander Godunov – Daniel Hochleitner
Danny Glover – Etterforsker James McFee
Brent Jennings – Etterforsker Elton Carter (Johns lojale venn)
Angus MacInnes – Etterforsker Fergie
Patti Lupone – Elaine (John Books søster)Frederick Rolf – Stoltzfus (en eldre amish)
John Garson – Bishop Tchantz
Beverly May – Mrs. Yoder
Ed Crowley – Sheriff
Timothy Carhart – Zenovich
Sylvia Kauders – Turistdame
Viggo Mortensen – Moses Hochleitner (Daniels bror)
Marian Swan – Mrs. Schaeffer
Maria Bradley – Schaeffers datter
Rozwill Young – T-Bone

Referanser

 Eksterne lenker 

Kategori:Thrillerfilmer fra USA
Kategori:Romantiske dramafilmer fra USA
Kategori:Kriminalfilmer fra USA
Kategori:Filmer fra 1985
Kategori:Engelskspråklige filmer
Kategori:Filmer lagt til Pennsylvania
Kategori:Filmer lagt til Philadelphia
Kategori:Filmer satt til 1980-årene